भोगवादी सोच का सीधा सम्बन्ध भौतिकतावाद से है क्योंकि भोगवादी व्यक्ति ही इस जीवन को पूर्णत: भौतिकतावादी दृष्टि से देखता है और जब तक वह जीवन है तब तक उसके अधिकाधिक मजे ले लेना चाहता है। जिसे हम आज वैज्ञानिक दृष्टि कहते हैं उसका एक आयाम निश्चित रूप से यह सोच है कि मनुष्य शरीर महज एक जटिल यन्त्र जैसा है और मनुष्य के तमाम अनुभव उसे प्राप्त इस शरीर-यन्त्र की ही बदौलत है। जब तक यह यन्त्र है तभी तक किसी व्यक्ति का अस्तित्व है और उसके बाद उसका कुछ भी बाकी नहीं बचने वाला है। चार्वाक का दर्शन भी कुछ इसी तरह का था और इसीलिए वह जीते जी मानव जीवन के तमाम मजे ले लेने का पक्षधर था।